કોચ્ચીઃ ફૂટબોલપ્રેમી શહેર કોચ્ચીમાં આજે સાંજે ૫.૦૦ વાગ્યે દક્ષિણ અમેરિકા ચેમ્પિયન બ્રાઝિલ અને યુરોપીય ક્વોલિફાઇંગ ટૂર્નામેન્ટની વિજેતા સ્પેન વચ્ચે અહીંના જવાહરલાલ નેહરુ સ્ટેડિયમમાં યોજાનારી મેચથી વધુ સારી ટક્કરની તમે આશા રાખી શકો નહીં. બ્રાઝિલ અહીંના પ્રશંસકોની સૌથી પ્રિય ટીમ છે અને સ્પેનને લાગશે કે તેઓ જાણે રિયો અથવા સાઓ પાઉલોમાં રમી રહ્યા છે. એ અલગ વાત છે કે આ વખતે દર્શકોનો શોર બહુ નહીં હોય, કારણ કે ફિફાએ દર્શકોની ક્ષમતા ઘટાડીને ૨૯,૨૦૦ કરાવી દીધી હતી. આજે સ્ટેડિયમમાં જે કંઈ થશે તેને બ્રાઝિલની આક્રમક રમત અને સ્પેનની ડિફે‌િન્સવ તેમજ આક્રમક રમતનો રોમાંચક મુકાબલો જોવા મળશે. આ મેચને ફાઇનલ પહેલાંના ફાઇનલ જંગ તરીકે જોવામાં આવી રહી છે. બ્રાઝિલ અંડર-૧૭માં પણ બહુ જ મજબૂત ટીમ છે. અહીં આવતાં પહેલાં ૧૬માંથી ૧૫ વાર અંડર-૧૭ વિશ્વકપમાં બ્રાઝિલની ટીમ રમી ચૂકી છે, જેમાંથી ૧૯૯૭, ૧૯૯૯ અને ૨૦૦૩માં ખિતાબ પણ જીતી ચૂકી છે. બીજી તરફ સ્પેનની ટીમ પણ નવમી વાર આ ટૂર્નામેન્ટમાં ભાગ લઈ રહી છે અને પોતાનાે પ્રથમ ફિફા અંડર-૧૭ વિશ્વકપ જીતવા માટે ઉત્સુક છે.